## Uputa o uvjetima i slučajevima kada se neće naplaćivati osiguranje niti polagati garancija za plaćanje carine pri privremenom uvozu robe

### NN 63/1992 (7.10.1992.), Uputa o uvjetima i slučajevima kada se neće naplaćivati osiguranje niti polagati garancija za plaćanje carine pri privremenom uvozu robe

# MINISTARSTVO FINANCIJA

Na temelju članka 288. Carinskog zakona ("Narodne novine",
br. 53A/91, 33/92. 40/92 i 61/92), ministar financija donosi

## UPUTU

### o uvjetima i slučajevima kada se neće naplaćivati osiguranje niti polagati garancija za plaćanje carine pri privremenom uvozu robe

1. Osiguranje iz članka 287. Carinskog zakona neće se naplaćivati za
robu koja se privremeno uvozi, niti će se polagati garancija i to za:

1) robu radi popravka;

2) robu radi ispitivanja, prikazivanja ili vršenja proba, ako je inozemni
vlasnik robu dao bez naknade i na odredeno vrijeme;

3) robu radi izlaganja na međunarodnim sajmovima, izložbama i drugim
priredbama, robu koja je predmet izlaganja radi uređivanja sajamskih, odnosno
izložbenih prostorija;

4) životinje, instrumente, rekvizite i druge predmete, ako su namijenjeni
za održavanje kulturno-umjetničkih, športskih i drugih priredaba, odnosno
za snimanje filmova:

5) ambalažu, tovarni i zaštitni pribor i slično koji su namijenjeni
dopremanju ili otpremanju robe, pod uvjetom da su inozemno vlasništvo;

6) tehničku dokumentaciju za potrebe poduzeća, ako je namijenjena za
izradu ponuda za izvoz robe i usluga;

7) osnovna sredstva ako su namijenjena međunarodnim i međudržavnim komisijama,
kao i stranim predstavništvima i dopisništvima čije je sjedište na teritoriju
Republike Hrvatske;

8) osnovna sredstva ako su namijenjena za otklanjanje neposredne opasnosti
od epidemije, elementarnih ili drugih nepogoda odnosno za otklanjanje neposrednih
posljedica takvih epidemija, odnosno nepogoda, te za otklanjanje posljedica
rata;

9) strojeve, aparate i uređaje, instrumente, alat, specijalna prijevozna
sredstva i plovila kao i za njihove rezervne dijelove koji se ne proizvode
u Republici Hrvatskoj, a namijenjeni su za istraživanje nafte i plina,
ugljena i mineralnih i nemineralnih sirovina (metala i nemetala);

10) alate, instrumente i druga sredstva za montiranje uvezene opreme
koja se uvozi uz obvezu strane osobe-prodavača opreme da izvrši montažu
svojim alatom, instrumentima ili drugim sredstvima za montiranje;

11) robu koju privremeno uveze domaća ili strana fizička osoba koja
dolazi na privremeni boravak u Republiku Hrvatsku, osim za robu koju privremeno
uvoze stranci upisani kao redovni slušatelji na višim i visokim školama
u Republici Hrvatskoj, uključujući i treći stupanj studija, stranci koji
dolaze u Republiku Hrvatsku na specijalizaciju na fakultete i institute
i druge znanstveno-istraživačke ustanove.

2. Danom stupanja na snagu ove upute prestaje važiti Uputstvo u kojim
se slučajevima i pod kojim uvjetima neće naplaćivati osiguranje iz člana
310. Carinskog zakona "Službeni list", br. 2/86,10/87, 45/90
i "Narodne novine" br. 53A/91, 33/92, 40/92 i 61/92).

3. Ova uputa stupa na snagu osmog dana od dana objave u "Narodnim
novinama".

Klasa: 413-01/92-01/67

Urbroj : 513-01/92-1

Zagreb, 5. listopada 1992.

Ministar financija

**dr. Zoran Jašić, v. r.**

Uputa, NN 63/1992-1673